b'\n_START_ARTICLE_\nLu\xc5\xbeniki\n_START_SECTION_\nHistoria\n_START_PARAGRAPH_\nLu\xc5\xbenikilla pelattiin vuoden 1957 j\xc3\xa4\xc3\xa4kiekon maailmanmestaruuskilpailujen loppuottelu Neuvostoliiton ja Ruotsin v\xc3\xa4lill\xc3\xa4. Ottelua seurasi maailmanenn\xc3\xa4tysyleis\xc3\xb6 55\xc2\xa0000 ihmist\xc3\xa4._NEWLINE_Lu\xc5\xbeniki (silloin viel\xc3\xa4 entisell\xc3\xa4 nimell\xc3\xa4\xc3\xa4n) oli Moskovassa j\xc3\xa4rjestettyjen vuoden 1980 kes\xc3\xa4olympialaisten p\xc3\xa4\xc3\xa4areena. Stadionin katsojakapasiteetti oli tuolloin 103\xc2\xa0000. Stadionilla j\xc3\xa4rjestettiin olympialaisten avajaiset, p\xc3\xa4\xc3\xa4tt\xc3\xa4j\xc3\xa4iset, yleisurheilu sek\xc3\xa4 jalkapallofinaalit. Huhun mukaan neuvostoliittolaiskeih\xc3\xa4\xc3\xa4nheitt\xc3\xa4j\xc3\xa4n tullessa heittovuoroon heittopaikan takana sijainneet stadionin ovet avattiin, jotta kotimaan kilpailija saisi tuulen heittonsa taakse._NEWLINE_20. lokakuuta 1982 Lu\xc5\xbenikilla tapahtui my\xc3\xb6hemmin Lu\xc5\xbenikin katastrofina tunnettu onnettomuus. Stadionilla oli k\xc3\xa4ynniss\xc3\xa4 UEFA Cupin ottelu Spartakin ja Haarlemin v\xc3\xa4lill\xc3\xa4. Ottelun ollessa jo lis\xc3\xa4ajalla Spartak lis\xc3\xa4si 1\xe2\x80\x930-johtoaan tekem\xc3\xa4ll\xc3\xa4 toisen maalin. Stadionilta poistumassa olleet katsojat k\xc3\xa4\xc3\xa4ntyiv\xc3\xa4t takasin ja t\xc3\xb6rm\xc3\xa4siv\xc3\xa4t stadionilta poistuviin katsojiin (k\xc3\xa4yt\xc3\xb6ss\xc3\xa4 oli vain yksi ulosk\xc3\xa4ynti, koska katsojam\xc3\xa4\xc3\xa4r\xc3\xa4 ei ollut merkitt\xc3\xa4v\xc3\xa4). Virallisen tiedon mukaan 66 ihmist\xc3\xa4 tallautui tai puristui kuoliaaksi, mutta silminn\xc3\xa4kij\xc3\xa4lausuntojen perusteella on arveltu, ett\xc3\xa4 uhrien m\xc3\xa4\xc3\xa4r\xc3\xa4 oli todellisuudessa huomattavasti suurempi. Kyseess\xc3\xa4 oli joka tapauksessa yksi vakavimmista stadiononnettomuuksista urheilun historiassa._NEWLINE_Vuonna 2002 kent\xc3\xa4lle asennettiin FieldTurf -tekonurmialusta, joka on Kansainv\xc3\xa4lisen jalkapalloliiton (FIFA) ja Euroopan jalkapalloliiton (UEFA) luokituksissa paras tekonurmi._NEWLINE_UEFA valitsi Lu\xc5\xbenikin vuoden 2008 Mestarien liigan loppuottelun pelipaikaksi. Ottelua varten tekonurmen tilalle asetettiin luonnonnurmi._NEWLINE_Vuonna 2013 stadionilla j\xc3\xa4rjestettiin yleisurheilun maailmanmestaruuskilpailut._NEWLINE_Stadionilla j\xc3\xa4rjestettiin vuoden 2018 jalkapallon maailmanmestaruuskilpailuiden otteluja, muun muassa kilpailuiden avaus- ja loppuottelu. Maailmanmestaruuskilpailuja varten Lu\xc5\xbeniki rakennettiin vuosina 2014\xe2\x80\x932017 kattoa ja julkisivua lukuun ottamatta kokonaan uudelleen ja muutettiin pelk\xc3\xa4ksi jalkapallostadioniksi.'